Vind liefde met kykNET se ‘Vlerksleep’Argieffoto (Foto: moonsnjunes.wordpress.com) Jy hoef dalk nie langer op die rak te bly sit omdat die ridder op sy wit perd jou bly ontwyk nie – kykNET het onlangs die splinternuwe Vlerksleep-reeks bekendgestel, waarin enkellopendes die kans kry om vlerk te sleep en dalk die maat van hul drome te ontmoet. Daar is egter ŉ kinkel in die kabel: mense wat op dié program verskyn, moet eers vlerk sleep by die geliefde se familie voordat hy of sy ŉ afspraak kan kry. Wilmer Muller, kykNET-publisiteitsbeampte, sê dié werklikheidsreeks is geskoei op dieselfde konsep as Date My Family. “Die konsep van die reeks is rofweg daarop gebaseer om ŉ moontlike geliefde op ŉ romantiese afspraak te neem,” het hy verduidelik. “Dit gaan nie bloot net oor die maat se voorkoms nie, maar oor die persoonlikheid wat jy van die mens geskets het deur gesprekke met sy of haar familie en vriende te voer.” Enkellopendes ouer as 18 jaar kry op dié program die geleentheid om een van vier moontlike persone op ŉ spesiale afspraak te neem, maar eers nadat hulle dié vier se familie en vriende ontmoet het. Deelnemers sal óf diegene wees wat die familie en vriende ontmoet het, óf deelnemers wat deur hul vriende en familie verteenwoordig word. Die eerste groep deelnemers moet dan die vier pasmaats leer ken uit die ontmoetings met hul familie en vriende, sonder om self die persoon te ontmoet. Deelnemers moet iemand kies aan die hand van die inligting wat hulle van familie en vriende kry, voordat hulle uiteindelik die pasmaat kan sien en voortgaan om ŉ afspraak te reël. Belangstellendes kan die inskrywingsvorm op kykNET aflaai of stuur ŉ e-pos na [email protected]. Vriende of familie kan namens mense inskryf wat te skaam is om dit self te doen. Deelnemers sal ingedeel word volgens die inligting wat op die inskrywingsvorm verskaf word en volgens waar hulle woon. Die eerste van 26 episodes word in die eerste week van Julie op kykNET DStv kanaal 144 uitgesaai. Lees meer: Vlerksleep